《次韵高吾院长拟游君山且至风阻》
明代·黄衷

君山渺何许，□□□□睇。宛其几席傍，浩隔云水际。

萧森万木丛，坐恐古道翳。高怀掠鹭纵，迅楫决蛟眦。

巽二胡凭陵，玄云散拖曳。回桡岂足惮，胜赏怅未济。

可赏世讵无，所怅负宿契。帝乐杳不闻，孰觏竹上涕。

杜陵渼陂上，亦恐风雨戾。鲸波会当平，迟君泛春霁。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。